Predkladacia  správa

	Návrh zákona o finančnej kontrole a vnútornom audite a o zmene a doplnení niektorých zákonov bol pripravený na základe  uznesenia  vlády SR č. 173  z 21. februára 2001, ktorým bol schválený  legislatívny zámer zákona, kde v bode B.1. bolo ministerke financií uložené predložiť na rokovanie vlády návrh zákona o finančnej kontrole vo verejnej správe vypracovaný podľa schváleného legislatívneho zámeru podľa Plánu legislatívnych úloh vlády SR na rok 2001.

 Potreba upraviť zákonom systém finančnej kontroly v prostredí verejnej správy Slovenskej republiky podľa európskych smerníc pri správe vlastných finančných prostriedkov ako aj prostriedkov poskytnutých zo zahraničia je v súlade s verejným záujmom na zvýšenie účinnosti, efektívnosti a hospodárnosti výkonu verejnej správy vrátane vytvárania právnych podmienok na zamedzenie výskytu negatívnych javov, a to aj s ohľadom na nevyhnutnosť riešiť prípravu na vstup Slovenskej republiky do Európskej únie.
Tieto zámery boli rozpracované aj v materiáli Koncepcia vnútornej finančnej kontroly vo verejnej správe, ktorú schválila vláda SR uznesením č. 852/2000.

Cieľom návrhu zákona o finančnej kontrole a vnútornom audite a o zmene a doplnení niektorých zákonov je upraviť najmä vykonávanie finančnej kontroly a vnútorného auditu vo verejnej správe Slovenskej republiky s premietnutím všeobecných princípov legislatívy Európskej únie, stanoviť základné ciele a všeobecné zásady vnútorného riadenia finančnej kontroly a postavenie kontrolných orgánov pri následnej kontrole hospodárenia s verejnými prostriedkami štátneho rozpočtu a verejnými prostriedkami ako aj s prostriedkami poskytovanými Slovenskej republike v rámci zahraničnej pomoci.

	Návrh zákona o finančnej kontrole a vnútornom audite a o zmene a doplnení niektorých zákonov bol zaslaný na medzirezortné pripomienkové konanie celkom 44 orgánom. Pripomienky zásadného charakteru uplatnilo Ministerstvo práce, sociálnych vecí a rodiny SR, Ministerstvo kultúry SR a Úrad vlády SR, s ktorými sa dňa 26.3.2001 uskutočnilo na Ministerstve financií Slovenskej republiky osobitné rokovanie.
	
Návrh zákona bol prerokovaný dňa 30.3.2001 v Rade hospodárskej a sociálnej dohody a na základe odporúčania plenárneho zasadnutia sa na úrovni štátneho tajomníka  Ministerstva financií SR uskutočnilo k návrhu zákona pracovné rokovanie so zástupcami Asociácie zamestnávateľských zväzov a združení SR. Porada ekonomických ministrov návrh zákona prerokovala a s pripomienkami vzala na vedomie dňa 9.4.2001, a Rada vlády SR pre verejnú správu návrh zákona prerokovala bez pripomienok na svojom zasadnutí dňa 24.4.2001.

Dňa 15.5.2001 bol návrh zákona prerokovaný v Legislatívnej rade vlády SR a závery tohto rokovania boli do nového znenia návrhu zákona zapracované s tým, že pripomienka Legislatívnej rady vlády SR k § 28 ods. 2 bola akceptovaná iba čiastočne.